Skole: Maimane se hofaansoek van die hand gewys | Maroela Media
Vakbonde en skoolbeheerliggame sê skole is nie gereed om Maandag te heropen nie. (Foto: Unsplash)
Die voormalige DA-leier Mmusi Maimane se aansoek in die Konstitusionele Hof om die geleidelike heropening van skole te stuit, het misluk.
Maimane het Maandag, by wyse van sy nuwe organisasie, One South Africa Movement, 'n dringende aansoek by die hof ingedien om te vra dat skole eers oor drie maande oopmaak, het EWN berig.
Etlike skole het die afgelope Maandag weer kontakonderrig hervat en daar word verwag dat alle skole komende Maandag sal heropen. Dít nadat skole op 18 Maart gesluit het om die verspreiding van Covid-19 te bekamp. Maimane meen egter dit is onverantwoordelik om skole nou al oop te stel en dat leerders en onderwysers onveilig sal wees.
Die Konstitusionele Hof het dié aansoek egter Vrydag van die hand gewys op die grondslag dat Maimane se organisasie nie behoorlik motiveer waarom hy dié hof direk nader nie. Die hof het nie 'n bevinding rakende koste gemaak nie.
Min. Angie Motshekga se besluit om skole te heropen word wyd gekritiseer en onderwysvakbonde voer aan dat skole nie betyds toegerus is met behoorlike beskermingsmateriaal om te verseker dat hulle aan al die veiligheids- en gesondheidsmaatreëls voldoen voor hulle leerders terugverwelkom nie.